**คู่มือสำหรับประชาชน : การจัดตั้งเขตปลอดอากรสำหรับการประกอบอุตสาหกรรมและพาณิชยกรรมเกี่ยวกับปิโตรเลียมหรือปิโตรเคมีที่เป็นของเหลว ขั้นตอนการอนุมัติหลักการจัดตั้งเขตปลอดอากร**

**หน่วยงานที่ให้บริการ :** สำนักสิทธิประโยชน์ทางภาษีอากรกระทรวงการคลัง

**หลักเกณฑ์ วิธีการ เงื่อนไข (ถ้ามี) ในการยื่นคำขอ และในการพิจารณาอนุญาต**

หลักเกณฑ์และเงื่อนไข  
 ผู้ขอจัดตั้งเขตปลอดอากรสำหรับการประกอบอุตสาหกรรม และพาณิชยกรรมเกี่ยวกับปิโตรเลียมหรือ ปิโตรเคมีที่เป็นของเหลว (ขปต.) จะต้องยื่นคำขอตามแบบที่กรมศุลกากรกำหนด และต้องปฏิบัติตามหลักเกณฑ์ วิธีการ และเงื่อนไขในการยื่นคำขอและการอนุมัติให้จัดตั้งเขตปลอดอากร ตามประกาศกรมศุลกากรที่ 87 /2546 ลงวันที่ 25 ธันวาคม 2546 หมวดที่ 1 และหมวดที่ 2 โดยอนุโลม และต้องปฏิบัติตามหลักเกณฑ์ วิธีการ และเงื่อนไขเพิ่มเติมดังต่อไปนี้  
 (1) คำว่า ปิโตรเลียมหรือปิโตรเคมีที่เป็นของเหลวหมายความว่า ก๊าซปิโตรเลียมเหลว น้ำมันเบนซิน น้ำมันเชื้อเพลิงสำหรับเครื่องบิน น้ำมันก๊าด น้ำมันดีเซล น้ำมันเตา น้ำมันหล่อลื่น และผลิตภัณฑ์ปิโตรเลียมอื่นที่ใช้หรืออาจใช้เป็นเชื้อเพลิงหรือเป็นสิ่งหล่อลื่น ก๊าซธรรมชาติ น้ำมันดิบ หรือสิ่งอื่นที่ใช้หรืออาจใช้เป็นวัตถุดิบในการกลั่นหรือผสมเพื่อให้ได้มาซึ่งผลิตภัณฑ์ดังกล่าวข้างต้น และให้หมายความรวมถึงปิโตรเลียมที่เป็นของเหลวหรือสิ่งอื่นที่ใช้หรืออาจใช้เป็นเชื้อเพลิงหรือเป็นสิ่งหล่อลื่นหรือเป็นวัตถุดิบตามที่อธิบดีหรือผู้ที่อธิบดีมอบหมายกำหนด  
 (2) สถานที่ที่ขอจัดตั้ง ขปต. ต้องตั้งอยู่ในบริเวณที่อธิบดีหรือผู้ที่อธิบดีมอบหมายเห็นว่าเหมาะสม และเป็นพื้นที่ที่กรมศุลกากรสามารถควบคุมการใช้สิทธิประโยชน์ทางภาษีอากรได้ สะดวก และรัดกุมและต้องได้รับอนุญาตตามกฎหมายอื่นที่เกี่ยวข้องโดยถังสำหรับเก็บปิโตรเลียมหรือปิโตรเคมีที่เป็นของเหลวต้องมีปริมาตรความจุรวมกันไม่น้อยกว่า 100,000 ลูกบาศก์เมตร (100,000,000 ลิตร) ทั้งนี้ท่อ ทาง ที่ ซึ่งใช้สำหรับเก็บรักษาขนย้ายหรือขนส่ง ให้ถือว่าเป็นส่วนหนึ่งของเขตปลอดอากรตามกฎหมายศุลกากรด้วย  
 (3) การประกอบอุตสาหกรรมและพาณิชยกรรม จะต้องมีลักษณะบริการสาธารณะ หรือสามารถให้บริการสาธารณะได้ โดยรับเก็บปิโตรเลียมหรือปิโตรเคมีที่เป็นของเหลวหรือผสมผลิตภัณฑ์จากปิโตรเลียมฯ หรือผสมผลิตภัณฑ์จากปิโตรเลียมฯ กับวัสดุอื่น (Blending) หรือดำเนินการอื่นใด  
 (4) ผู้ที่ได้รับอนุมัติให้จัดตั้ง ขปต. ต้องจัดให้มีเครื่องมืออุปกรณ์เพื่อแสดงและบันทึกข้อมูลการรับ - จ่าย และคงเหลือของปิโตรเลียมหรือปิโตรเคมีที่เป็นของเหลว ข้อมูลเกี่ยวกับเรือ กำหนดเวลาเข้า -ออกของเรือจาก ขปต. และต้องจัดวางระบบสายสัญญาณสื่อสารที่ดีและมีประสิทธิภาพ โดยมีเครื่องคอมพิวเตอร์ที่สามารถเชื่อมโยงกับระบบคอมพิวเตอร์สำหรับบริหารสิทธิประโยชน์ทางภาษีอากรและระบบแลกเปลี่ยนข้อมูลทางอิเล็กทรอนิกส์ (Electronic Data Interchange : EDI) หรือระบบคอมพิวเตอร์อื่นตามที่กรมศุลกากรกำหนด และสามารถเชื่อมโยงกับระบบข้อมูลของหน่วยงานที่เกี่ยวข้อง เช่น กองทัพเรือ สำนักงานตำรวจแห่งชาติ กรมสรรพสามิต กรมพัฒนาธุรกิจการค้า กรมธุรกิจพลังงาน สำนักงานนโยบายและแผนพลังงาน ฯลฯ เพื่อใช้ในการตรวจสอบกำกับดูแลและป้องกันและปราบปราม รวมทั้งต้องติดตั้งเครื่องวัดระดับปริมาตรและอุณหภูมิอัตโนมัติประจำถังเก็บทุกถัง โดยผู้ที่ได้รับอนุมัติให้จัดตั้ง ขปต. เป็นผู้ออกค่าใช้จ่ายและต้องทำการดูแลรักษาสถานที่ ระบบข้อมูลคอมพิวเตอร์และอุปกรณ์ต่าง ๆ ให้อยู่ในสภาพเรียบร้อยพร้อมที่จะให้เจ้าหน้าที่ศุลกากร ตรวจสอบได้ตลอดเวลา รวมถึงการแก้ไขปรับปรุงพัฒนาหรือจัดหาเพิ่มเติมตามที่กรมศุลกากรกำหนด  
 (5) สิ่งก่อสร้าง ถัง ท่อและอุปกรณ์หรือเครื่องมือต่าง ๆ สำหรับเก็บปิโตรเลียมหรือปิโตรเคมีที่เป็นของเหลวในเขตปลอดอากร จะต้องมีสภาพมั่นคงและแข็งแรง โดยถังสำหรับเก็บปิโตรเลียมหรือปิโตรเคมีที่เป็นของเหลวทุกใบซึ่งจัดตั้งเป็น ขปต. จะต้องมีสภาพมั่นคงและแข็งแรงผ่านการรับรองและอนุญาตจากกรมธุรกิจพลังงานหรือหน่วยงานที่เกี่ยวข้อง มีท่อทางรับ &ndash; จ่ายที่สามารถควบคุมปริมาณปิโตรเลียมหรือปิโตรเคมีที่เป็น ของเหลวในเขตปลอดอากรได้อย่างมีประสิทธิภาพและรัดกุม และต้องได้รับการตรวจสอบและรับรองปริมาตรความจุประจำถังจากกรมศุลกากรหรือกรมสรรพสามิตหรือหน่วยงานเอกชนที่กรมศุลกากรรับรองแล้ว เพื่อใช้เป็นเกณฑ์ในการคำนวณปริมาตร และน้ำหนักสำหรับของที่นำเข้าเก็บและส่งออกจากเขตปลอดอากร  
 (6) การคำนวณปริมาณและน้ำหนัก เพื่อเป็นเกณฑ์ในการเรียกเก็บภาษีอากรสำหรับปิโตรเลียมหรือปิโตรเคมีที่เป็นของเหลวที่นำออกจากเขตปลอดอากรเพื่อใช้ภายในประเทศ หรือส่งออกไปจำหน่ายต่างประเทศโดยได้รับสิทธิยกเว้นอากรขาเข้าและอากรขาออกตามมาตรา 97 นว มาตรา 97 เบญจ และมาตรา 97 อัฎฐ แห่งพระราชบัญญัติศุลกากร พุทธศักราช 2469 แก้ไขเพิ่มเติมโดยมาตรา 8 แห่งพระราชบัญญัติศุลกากร (ฉบับที่ 18) พ.ศ. 2543 ให้ใช้วิธีคำนวณตามระบบ API และ DENSITY ตามมาตรฐาน API/ASTM-IP (THE AMERICAN PETROLEUM INSTITUTE, THE AMERICAN SOCIETY FOR TESTING AND MATERIALS, AND THE INSTITUTE OF PETROLEUM) หรือมาตรฐานอื่นที่ใช้คำนวณปริมาณและน้ำหนักตามมาตรฐานสากลทางการค้าระหว่างประเทศ ในระดับอุณหภูมิที่ 86องศาฟาเรนไฮต์ หรือ 30 องศาเซลเซียส แล้วแต่กรณี  
 (7) ผู้ได้รับอนุมัติให้จัดตั้ง ขปต. ต้องรับผิดที่จะชดใช้ค่าสินไหมทดแทนและค่าเสียหาย ทั้งปวง สำหรับของที่สูญหายหรือถูกทำลายในระหว่างการเคลื่อนย้ายจากท่าหรือที่ที่นำของเข้าไปยังเขตปลอดอากรหรือของที่ออกจากเขตปลอดอากรไปยังท่าหรือที่ที่ส่งของออก หรือในขณะที่เก็บอยู่ในเขตปลอดอากรจนกว่าจะผ่านการตรวจปล่อยพ้นไปจากอารักขาของพนักงานเจ้าหน้าที่ไม่ว่าจะเกิดจากการกระทำของบุคคลใด ทั้งที่ได้กระทำโดยจงใจหรือประมาทเลินเล่อและไม่ว่าจะเกิดขึ้นเพราะเหตุที่ได้ปฏิบัติฝ่าฝืนหรือละเมิดกฎหมาย หรือระเบียบข้อบังคับของกรมศุลกากร หรือเพราะปฏิบัติผิดเงื่อนไขในสัญญาหรืออุบัติเหตุ เช่น อัคคีภัย โจรกรรม ทั้งนี้อธิบดีหรือผู้ที่อธิบดีมอบหมายจะเป็นผู้กำหนดจำนวนเงินค่าสินไหมทดแทนและ/หรือค่าเสียหายและแจ้งให้ทราบโดยผู้ได้รับอนุมัติให้จัดตั้งเขตปลอดอากรจะต้องนำเงินไปชำระแก่กรมศุลกากรภายใน 15 วัน นับแต่วันที่ได้รับแจ้งจากกรมศุลกากร ทั้งนี้การบังคับค่าสินไหมทดแทนและหรือค่าเสียหายดังกล่าวไม่เป็นเหตุให้ผู้กระทำผิดหลุดพ้นจากการที่ต้องถูกฟ้องร้องดำเนินคดีตามกฎหมาย  
 กรณีผู้ได้รับอนุมัติให้จัดตั้ง ขปต. มิได้ชำระเงินตามจำนวนที่อธิบดีหรือผู้ที่อธิบดีมอบหมายกำหนดข้างต้น ผู้ได้รับอนุมัติให้จัดตั้ง ขปต. ยินยอมชำระดอกเบี้ยร้อยละ 1 ต่อเดือนหรือเศษของเดือน สำหรับจำนวนเงินดังกล่าวนับแต่วันที่ผิดนัด  
 (8) ผู้ได้รับอนุมัติให้จัดตั้ง ขปต. ต้องจัดทำหลักฐานการควบคุมและทะเบียนบัญชี และรายงานการนำเข้า การส่งออก การรับโอนของ การโอนของออก การชำระภาษีอากร การขอทำลาย และรายละเอียดของคงเหลือ รวมทั้งการดำเนินการอื่นใดที่มีผลกระทบต่อปริมาณของปิโตรเลียมหรือปิโตรเคมีที่เป็นของเหลวที่นำเข้าไปในเขตปลอดอากรตามแบบที่กรมศุลกากรกำหนด ภายใน 15 วัน นับแต่วันสิ้นงวด ทั้งนี้ให้ถือวันที่ 30 มิถุนายน และ 31 ธันวาคม ของแต่ละปี เป็นวันสิ้นงวด รวมทั้งให้จัดเตรียมรายงานบัญชีและของคงเหลือให้เจ้าหน้าที่ศุลกากรที่กรมศุลกากรมอบหมายตรวจนับให้ถูกต้องตรงกันกับรายงาน ในกรณีมีเหตุอันควรสงสัยเจ้าหน้าที่อาจเพิ่มความถี่ในการตรวจสอบตามเหตุผลและความจำเป็น  
 (9) ผู้ได้รับอนุมัติให้จัดตั้ง ขปต. ต้องจัดให้มีระบบคอมพิวเตอร์ สำหรับใช้ควบคุมบัญชีแบบอิเล็กทรอนิกส์ (INVENTORY CONTROL) เพื่อควบคุมจำนวนปิโตรเลียมหรือปิโตรเคมีที่เป็นของเหลวที่นำเข้าและส่งออก และปิโตรเลียมหรือปิโตรเคมีที่เป็นของเหลวคงเหลือตามที่กรมศุลกากรกำหนด และผู้ได้รับอนุมัติให้จัดตั้ง ขปต. จะต้องดูแลหลักฐานการควบคุมและทะเบียนบัญชีและข้อมูลในระบบคอมพิวเตอร์ให้อยู่ในสภาพเรียบร้อย พร้อมที่จะให้เจ้าหน้าที่ศุลกากรตรวจสอบได้ เป็นเวลาไม่น้อยกว่า 5 ปี นับแต่วันที่นำของเข้าหรือส่งของออก ทั้งนี้ผู้ได้รับอนุมัติให้จัดตั้ง ขปต. ต้องอำนวยความสะดวกให้แก่เจ้าหน้าที่ศุลกากรที่มีหน้าที่กำกับการเพื่อปฏิบัติการตามหน้าที่และต้องให้เจ้าหน้าที่ดังกล่าวเข้าตรวจสอบข้อมูลในระบบคอมพิวเตอร์เกี่ยวกับการควบคุมปริมาณได้ตลอดเวลา  
 (10) ผู้ได้รับอนุมัติให้จัดตั้ง ขปต. ต้องปฏิบัติตามกฎหมาย ระเบียบ คำสั่ง และประกาศกรมศุลกากรไม่ว่าจะเป็นกฎหมาย ระเบียบ คำสั่ง และประกาศกรมศุลกากรที่ใช้บังคับอยู่แล้วหรือที่จะออกใช้บังคับต่อไปในภายหน้า  
 (11) กรณีมีข้อเท็จจริงหรือเหตุผลอันสมควร อธิบดีหรือผู้ที่อธิบดีมอบหมายอาจผ่อนผัน หลักเกณฑ์ วิธีการ และเงื่อนไขตามประกาศกรมศุลกากรที่ 10/2547 ได้  
วิธีการ  
  
 (1)ผู้ขอจัดตั้ง ขปต. จะต้องยื่นคำขอเป็นลายลักษณ์อักษรโดยมีวิธีการ รายละเอียดและเอกสารประกอบตามประกาศกรมศุลกากรที่ 87/2546 ลงวันที่ 25 ธันวาคม พ.ศ. 2546 ณ ส่วนหลักเกณฑ์และทะเบียนสิทธิประโยชน์ สำนักสิทธิประโยชน์ทางภาษีอากร กรมศุลกากร และต้องยื่นหลักฐานเพิ่มเติม ดังนี้  
 1. ใบอนุญาตใช้สถานที่เก็บรักษาน้ำมันเชื้อเพลิงตามมาตรา 21 แห่งพระราชบัญญัติ ควบคุมน้ำมันเชื้อเพลิง พ.ศ. 2542 และหรือใบอนุญาตอื่นตามกฎหมายดังกล่าว  
 2 ใบรับรองการตรวจและรับรองปริมาตรความจุประจำถังและท่อทางจ่ายของกรมศุลกากรหรือ กรมสรรพสามิตหรือหน่วยงานเอกชนที่กรมศุลกากรรับรอง  
 3 กรณีเป็น ขปต. ที่มีทำเนียบท่าเรือต้องมีเอกสารหลักฐานและปฏิบัติตามหลักเกณฑ์ การจัดตั้งทำเนียบท่าเรือ และต้องยื่นเอกสารเพิ่มเติม ดังนี้  
 3.1 หนังสืออนุญาตหรือใบอนุญาตของสำนักส่งเสริมการขนส่งทางน้ำและพาณิชย์นาวี กระทรวงคมนาคมให้เป็นผู้จัดตั้งทำเนียบท่าเรือสาธารณะ ตามมาตรา 38 และมาตรา 46 ทวิ แห่งพระราชบัญญัติการเดินเรือในน่านน้ำไทย พ.ศ. 2456 แก้ไขเพิ่มเติมโดยมาตรา 4 แห่งพระราชบัญญัติการเดินเรือในน่านน้ำไทย (ฉบับที่ 9) พ.ศ. 2543  
 3.2 หนังสือหรือใบอนุญาต ให้ประกอบกิจการท่าเรือเดินทะเลจากสำนักส่งเสริมการขนส่งทางน้ำและพาณิชยนาวี กระทรวงคมนาคม ตามมาตรา 25 แห่งพระราชบัญญัติส่งเสริมการพาณิชย์นาวี พ.ศ. 2521  
  
 (2)ฝ่ายจัดตั้งเขตปลอดอากร ส่วนหลักเกณฑ์และทะเบียนสิทธิประโยชน์ สำนักสิทธิประโยชน์ทางภาษีอากร จะตรวจสอบคำขอจัดตั้งฯและเอกสารประกอบให้ถูกต้องครบถ้วนตามแบบแนบท้ายนี้ หากเห็นว่าคำขอไม่ถูกต้องหรือยังขาดเอกสารหลักฐานใดให้แจ้งผู้ยื่นคำขอทันที ถ้าเป็นกรณีที่สามารถแก้ไขหรือเพิ่มเติมได้ในขณะนั้น ให้แจ้งให้ผู้ยื่นคำขอดำเนินการแก้ไขหรือยื่นเอกสารหรือหลักฐานเพิ่มเติมให้ครบถ้วน ถ้าเป็นกรณีที่ไม่อาจดำเนินการได้ในขณะนั้น ให้บันทึกความบกพร่องและรายการเอกสารหรือหลักฐานที่จะต้องยื่นเพิ่มเติม พร้อมทั้งกำหนดระยะเวลาที่ผู้ยื่นคำขอจะต้องดำเนินการแก้ไขหรือยื่นเพิ่มเติมไว้ และให้เจ้าหน้าที่ผู้รับเรื่องและผู้ยื่นคำขอลงนามไว้ในบันทึกนั้น และจัดทำสำเนามอบให้ผู้ยื่นคำขอไว้เป็นหลักฐาน 1 ฉบับ ทั้งนี้ หากครบกำหนดระยะเวลาแล้ว ผู้ยื่นคำขอไม่ได้มาดำเนินการให้ครบถ้วนให้ถือว่าคำขอนั้นเป็นอันยกเลิก  
 (3) เมื่อเอกสารถูกต้องครบถ้วน ฝ่ายจัดตั้งเขตปลอดอากร ส่วนหลักเกณฑ์และทะเบียนสิทธิประโยชน์ สำนักสิทธิประโยชน์ทางภาษีอากร จะนัดหมายให้ผู้ยื่นคำขอจัดตั้งฯ นำเจ้าหน้าที่ศุลกากรไปตรวจสอบสถานที่ที่ขอจัดตั้งภายในกำหนด 7 วัน นับแต่วันที่ได้รับคำขอจัดตั้งฯ  
  
 (4) ฝ่ายจัดตั้งเขตปลอดอากร ส่วนหลักเกณฑ์และทะเบียนสิทธิประโยชน์ จะพิจารณาสรุปความเห็นเสนออธิบดีหรือผู้ที่อธิบดีมอบหมายเพื่อพิจารณาอนุมัติในหลักการให้จัดตั้งเขตปลอดอากร ทั้งนี้ ต้องดำเนินการให้แล้วเสร็จภายใน 15 วันทำการ นับแต่วันที่ได้รับเอกสารครบถ้วนถูกต้องและตรวจสอบสถานที่แล้ว  
 (5) เมื่อกรมศุลกากรได้อนุมัติให้จัดตั้งเขตปลอดอากรแล้ว ผู้ได้รับอนุมัติจัดตั้งเขตปลอดอากรจะต้องทำสัญญาประกันและทัณฑ์บนเพื่อประกันความเสียหายที่อาจเกิดขึ้นแก่กรมศุลกากรและเพื่อผูกพันให้ปฏิบัติตามระเบียบข้อบังคับที่กรมศุลกากรกำหนด ตามแบบแนบท้ายประกาศ ภายในกำหนด 15 วัน นับแต่วันที่อนุมัติ พร้อมทั้งชำระค่าธรรมเนียมสำหรับเขตปลอดอากรตามที่รัฐมนตรีกำหนดโดยกฎกระทรวง และจะต้องวางหนังสือค้ำประกันของธนาคารเพื่อค้ำประกันความรับผิดในค่าภาษีอากรภาระติดพันค่าเสียหายอื่นใดตามสัญญาประกันและทัณฑ์บนโดยกรณีพื้นที่ที่ขอจัดตั้งอยู่ในเขตกรุงเทพฯ นนทบุรี ปทุมธานี นครปฐม สมุทรปราการ สมุทรสาคร และ ฉะเชิงเทรา จะต้องวางหนังสือค้ำประกันของธนาคารในวงเงิน 5 ล้านบาท ส่วนในเขตพื้นที่อื่นจะต้องวางหนังสือค้ำประกันของธนาคารในวงเงิน 2 ล้านบาท  
 (6) ผู้ได้รับอนุมัติจัดตั้งเขตปลอดอากรได้ดำเนินการจัดทำสัญญาประกันและทัณฑ์บน และชำระค่าธรรมเนียมประจำปี และวางหนังสือค้ำประกันของธนาคารเรียบร้อยแล้ว กรมศุลกากรจะออกใบอนุญาตเป็นผู้จัดตั้งเขตปลอดอากร (แบบ กศก. 184) เพื่อให้ผู้จัดตั้งเขตปลอดอากรใช้เป็นหลักฐานในการดำเนินการต่อไป  
  
หมายเหตุ  
  
  
  
1. ประกันเวลา :การอนุมัติจัดตั้งเขตปลอดอากร ภายใน 30 วันทำการ นับแต่วันรับคำร้องขอจัดตั้งเขตปลอดอากร (โดยมีเอกสารถูกต้องครบถ้วน และสถานที่ประกอบการมีความพร้อมในการดำเนินการ) จนถึงวันที่ออกหนังสืออนุมัติจัดตั้งเขตปลอดอากรจากกรมฯ  
  
  
  
2. กรณีเนื้อหาที่ปรากฎในคำขอฯ และเอกสารหลักฐานประกอบไม่ชัดเจน เจ้าหน้าที่อาจแจ้งให้ผู้ยื่นคำขอชี้แจงรายละเอียดเพิ่มเติมภายหลังจากการรับคำขอฯแล้ว  
  
  
  
3.ระยะเวลาดำเนินการโดยรวม : ไม่รวมระยะเวลารอคอย เนื่องจากเป็นระยะเวลาในการดำเนินการและแก้ไขของผู้ยื่นคำขอ  
  
  
  
ค่าธรรมเนียมคู่มือสำหรับประชาชน แผ่นละ 40 บาท  
  
  
  
\*\* ขั้นตอนการดำเนินงานตามคู่มือจะเริ่มนับระยะเวลาตั้งแต่เจ้าหน้าที่ตรวจสอบเอกสารครบถ้วนตามที่ระบุไว้ในคู่มือประชาชนเรียบร้อยแล้ว

**ช่องทางการให้บริการ**

|  |  |
| --- | --- |
| **สถานที่ให้บริการ**  (หมายเหตุ: -)  ฝ่ายจัดตั้งเขตปลอดอากร ส่วนหลักเกณฑ์และทะเบียนสิทธิประโยชน์สำนักสิทธิประโยชน์ทางภาษีอากร กรมศุลกากร เลขที่ 1 ถนนสุนทรโกษา เขตคลองเตย กรุงเทพฯ 10110 โทร.02-6677054/ติดต่อด้วยตนเอง ณ หน่วยงาน | **ระยะเวลาเปิดให้บริการ** เปิดให้บริการวัน จันทร์ ถึง วันศุกร์ (ยกเว้นวันหยุดที่ทางราชการกำหนด) ตั้งแต่เวลา 08:30 - 16:30 น. (มีพักเที่ยง) |

**ขั้นตอน ระยะเวลา และส่วนงานที่รับผิดชอบ**

**ระยะเวลาในการดำเนินการรวม :** 30 วันทำการ

| **ลำดับ** | **ขั้นตอน** | **ระยะเวลา** | **ส่วนที่รับผิดชอบ** |
| --- | --- | --- | --- |
| 1) | **การตรวจสอบเอกสาร**  1.1 ผู้ขอจัดตั้งเขตปลอดอากรนำเสนอโครงการจัดตั้งเขตปลอดอากร 1.2 เจ้าหน้าที่ศุลกากรตรวจสอบเอกสารคำขอจัดตั้งเขตฯ และเอกสารประกอบ  (หมายเหตุ: (1.1-1.2 หากเอกสารไม่ถูกต้องให้ส่งชุดคำขอจัดตั้งเขตปลอดอากรคืนให้ผู้ขอฯ แก้ไขให้ถูกต้องครบถ้วน )) | 1 วันทำการ | สำนักสิทธิประโยชน์ทางภาษีอากร |
| 2) | **การพิจารณา**  เจ้าหน้าที่ศุลกากรตรวจสอบสถานที่ขอจัดตั้งเขต  (หมายเหตุ: (นับระยะเวลาตั้งแต่วันที่ไปตรวจสถานที่ หากสถานที่จัดตั้งเขตไม่เป็นไปตามเงื่อนไข ให้ผู้ยื่นขอจัดตั้งทำการปรับปรุงและกำหนดวันตรวจสอบใหม่)) | 1 วันทำการ | สำนักสิทธิประโยชน์ทางภาษีอากร |
| 3) | **การพิจารณา**  2.1 เจ้าหน้าที่ศุลกากรส่งเอกสาร ให้ทุกหน่วยงานภายในกรมฯเพื่อตรวจ สอบประวัติการกระทำความ ผิดของผู้ยื่นขอจัดตั้งเขต 2.2 ตรวจสอบเกี่ยวกับระบบบัญชี และระบบควบคุมสินค้าคงคลัง 2.3 เจ้าหน้าที่ศุลกากรรวบรวมผลการตรวจสอบสถานที่และเอกสารประกอบที่ถูกต้องครบถ้วนรวมทั้งข้อมูลที่สอบถามจากหน่วยงานที่เกี่ยวข้องเสนอกรมฯ เพื่อพิจารณาอนุมัติการขอจัดตั้งเขตปลอดอากร  (หมายเหตุ: (- ทุกหน่วยงานภายในกรมศุลกากรเป็นผู้ตรวจสอบ  - ฝ่ายตรวจสอบเขตปลอดอากร สตป.สสอ. หรือ สสภ. นับตั้งแต่วันที่บริษัทฯ มีความพร้อมนำเสนอระบบบัญชี - หากพบความผิดหรือมีค่าภาระภาษี ผู้ยื่นคำขอต้องดำเนินการแก้ไข หรือ ชำระภาษี (ถ้ามีก่อนการสรุปความเห็นเพื่อพิจารณาอนุมัติ - ระยะเวลาการพิจารณานับจากวันที่เจ้าหน้าที่ตรวจสอบสถานที่จัดตั้งเขตฯ เป็นไปตามเงื่อนไขที่กำหนดแล้ว และเอกสารประกอบการพิจารณาถูกต้องครบถ้วน )) | 15 วันทำการ | สำนักสิทธิประโยชน์ทางภาษีอากร |
| 4) | **การพิจารณา**  อธิบดี/ผู้ที่อธิบดีมอบหมาย พิจารณาอนุมัติหลักการ แจ้งผลการอนุมัติ และแจ้งให้ผู้ขอจัดตั้งเขตปลอดอากรมาทำสัญญาประกันและทัณฑ์บน ชำระค่าธรรมเนียม และวางหนังสือธนาคารค้ำประกัน  (หมายเหตุ: (-)) | 7 วันทำการ | สำนักสิทธิประโยชน์ทางภาษีอากร |
| 5) | **การลงนาม/คณะกรรมการมีมติ**  เสนออธิบดีหรือผู้ที่อธิบดีมอบหมายลงนามในสัญญาประกันและทัณฑ์บน  เสนออธิบดีหรือผู้ที่อธิบดีมอบหมายลงนามในใบอนุญาตเป็นผู้จัดตั้งเขตปลอดอากร (กศก.๑๘๔)  (หมายเหตุ: (นับจากวันที่ผู้ขอจัดตั้งเขตปลอดอากรลงนามในสัญญาประกันและทัณฑ์บน ชำระค่าธรรมเนียม และวางหนังสือธนาคารค้ำประกันแล้ว และเอกสารประกอบถูกต้องครบถ้วน)) | 6 วันทำการ | สำนักสิทธิประโยชน์ทางภาษีอากร |

**รายการเอกสาร หลักฐานประกอบ**

| **ลำดับ** | **ชื่อเอกสาร จำนวน และรายละเอียดเพิ่มเติม (ถ้ามี)** | **หน่วยงานภาครัฐผู้ออกเอกสาร** |
| --- | --- | --- |
| 1) | **บัตรประจำตัวประชาชน**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ลงลายมือชื่อรับรองสำเนา) | กรมการปกครอง |
| 2) | **หนังสือเดินทาง**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ลงลายมือชื่อรับรองสำเนา) | กรมการกงสุล |
| 3) | **หนังสือรับรองนิติบุคคล**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ออกให้ไม่เกิน 6 เดือน ก่อนวันยื่นคำขอ และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมพัฒนาธุรกิจการค้า |
| 4) | **แบบคำขอจัดตั้งเขตปลอดอากรตามแบบแนบท้ายประกาศกรมศุลกากรที่ 87/2546**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมศุลกากร |
| 5) | **โครงการดำเนินงาน วัตถุประสงค์ ประเภทของกิจการหรือประเภทอุตสาหกรรมที่จะเข้ามาดำเนินการในเขตปลอดอากร**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มือำนาจกระทำการ พร้อมประทับตรานิติบุคคล) | กรมศุลกากร |
| 6) | **แผนงาน แผนการบริหารจัดการ ระยะเวลาที่ใช้ดำเนินการจัดสร้างสิ่งปลูกสร้างสาธารณูปโภคและสิ่งอำนวยความสะดวกอื่นๆ**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มือำนาจกระทำการ พร้อมประทับตรานิติบุคคล) | กรมศุลกากร |
| 7) | **แผนการเงิน แหล่งเงินทุน และขนาดของการลงทุน**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มีอำนาจกระทำการ พร้อมประทับตรานิติบุคคล) | กรมศุลกากร |
| 8) | **แผนการขาย ให้เช่า ให้เช่าซื้อ หรือการใช้สิทธิครอบครองอสังหาริมทรัพย์ หรือสังหาริมทรัพย์ เพื่อใช้สิทธิประโยชน์ทางภาษีอากร**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มีอำนาจกระทำการ พร้อมประทับตรานิติบุคคล) | กรมศุลกากร |
| 9) | **แผนการดูแลรักษาสาธารณูปโภคและบริการสาธารณะหรือข้อเสนอเกี่ยวกับการจัดตั้งกองทุนเพื่อบำรุงรักษา ซ่อมแซม และเสริมสร้างระบบสาธารณูปโภคและสิ่งอำนวยความสะดวก**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มีอำนาจกระทำการ พร้อมประทับตรานิติบุคคล) | กรมศุลกากร |
| 10) | **โครงการที่จะขยายได้ในอนาคต (ถ้ามี)**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มีอำนาจกระทำการ พร้อมประทับตรานิติบุคคล) | กรมศุลกากร |
| 11) | **ผลที่จะเกิดจากการดำเนินการที่เป็นประโยชน์แก่การเศรษฐกิจของประเทศ มาตรการป้องกันความปลอดภัยในชีวิต ทรัพย์สิน สิ่งแวดล้อม และมาตรการกำจัดมลภาวะและรักษาสิ่งแวดล้อม**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อผู้มีอำนาจกระทำการ พร้อมประทับตรานิติบุคคล) | กรมศุลกากร |
| 12) | **ใบสำคัญแสดงการจดทะเบียนนิติบุคคล**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ลงลายมือชื่อผู้มีอำนาจกระทำการ พร้อมประทับตรานิติบุคคล) | กรมศุลกากร |
| 13) | **บัญชีรายชื่อผู้ถือหุ้น(บอจ.) ออกโดยกระทรวงพาณิชย์ ไม่เกิน 6 เดือน ก่อนวันยื่นคำขอ**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ออกให้ไม่เกิน 6 เดือน ก่อนวันยื่นคำขอ และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมพัฒนาธุรกิจการค้า |
| 14) | **ใบทะเบียนภาษีมูลค่าเพิ่ม (ภพ.20)**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมสรรพากร |
| 15) | **เอกสารแสดงสิทธิอันชอบด้วยกฎหมายในที่ดิน สิ่งปลูกสร้าง ที่ขอจัดตั้ง ได้แก่ โฉนดที่ดิน (กรณีที่ที่ดินจัดตั้งประกอบด้วยโฉนดหลายฉบับ ให้บริษัทแสดงแจกแจงรายละเอียดเป็นรูปภาพว่าพื้นที่จัดตั้งอยู่บนโฉนดใดบ้าง) หรือ หนังสือแสดงกรรมสิทธิ์ในที่ดิน (ผู้มีกรรมสิทธิ์ในที่ดินต้องมีหนังสือรับทราบและยินยอมให้นำมาจัดตั้งเขตปลอดอากร) หรือ หนังสือสัญญาเช่า**  **ฉบับจริง** 0 ชุด  **สำเนา** 2 ชุด  **หมายเหตุ** (ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล กรณีเอกสารแสดงสิทธิ์เป็นภาษาต่างประเทศต้องแปลเป็นภาษาไทยและรับรองโดยสถาบันภาษา) | กรมที่ดิน |
| 16) | **งบการเงิน 3 ปี ย้อนหลัง ที่ผ่านการตรวจสอบและรับรองจากผู้ตรวจสอบบัญชีแล้ว (กรณีบริษัทใหม่ ไม่มีงบการเงินย้อนหลัง ให้ยื่นเอกสารประมาณการรายรับ-รายจ่ายล่วงหน้า 3 ปี )**  **ฉบับจริง** 0 ชุด  **สำเนา** 2 ชุด  **หมายเหตุ** (กรณีขาดทุน ต้องมีหนังสือชี้แจงการขาดทุน และ ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 17) | **แผนที่โดยสังเขป แบบแปลนแผนผังของสถานที่ที่ขอจัดตั้ง และสิ่งปลูกสร้างขนาดไม่ต่ำกว่า 40 x 60 ซ.ม.**  **ฉบับจริง** 3 ชุด  **สำเนา** 0 ชุด  **หมายเหตุ** (ลงลายมือชื่อพร้อมประทับตรานิติบุคคล) | - |
| 18) | **หนังสือรับรองการก่อสร้างและการจัดหาเครื่องมือ เครื่องใช้ อุปกรณ์สำนักงาน สิ่งอำนวยความสะดวก และสาธารณูปโภคที่จำเป็น**  **ฉบับจริง** 2 ฉบับ  **สำเนา** 0 ฉบับ  **หมายเหตุ** (ลงลายมือชื่อพร้อมประทับตรานิติบุคคล) | - |
| 19) | **หนังสืออนุญาตให้เป็นเขตประกอบอุตสาหกรรมหรือให้เป็นเขตอุตสาหกรรมประเภทอาคารโรงงานเอกเทศจากกระทรวงอุตสาหกรรม**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีที่ผู้ขอจัดตั้งเขตปลอดอากรเพื่อประกอบการอุตสาหกรรม และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมโรงงานอุตสาหกรรม |
| 20) | **หนังสืออนุญาตจากการนิคมอุตสาหกรรมแห่งประเทศไทย ให้ใช้พื้นที่ในเขตอุตสาหกรรมทั่วไป**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีที่ผู้ขอจัดตั้งเขตปลอดอากรเพื่อประกอบการอุตสาหกรรม และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมโรงงานอุตสาหกรรม |
| 21) | **หนังสือส่งเสริมการลงทุนจากคณะกรรมการส่งเสริมการลงทุนสำหรับกิจการเขตอุตสาหกรรม หรือกิจการเขตอุตสาหกรรมซอฟต์แวร์ หรือกิจการเขตอุตสาหกรรมอัญมณีและเครื่องประดับ**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีที่ผู้ขอจัดตั้งเขตปลอดอากรเพื่อประกอบการอุตสาหกรรม และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมโรงงานอุตสาหกรรม |
| 22) | **หนังสือรับรองสำหรับอุตสาหกรรมอื่นใดที่เป็นประโยชน์แก่การเศรษฐกิจของหน่วยงานที่เกี่ยวข้อง**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีที่ผู้ขอจัดตั้งเขตปลอดอากรเพื่อประกอบการอุตสาหกรรม และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | กรมโรงงานอุตสาหกรรม |
| 23) | **หนังสืออนุญาตหรือหนังสือรับรองให้ประกอบการตามที่ได้รับอนุญาตจากหน่วยงานที่เกี่ยวข้อง**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีที่พื้นที่ที่ขอจัดตั้งมีผู้ประกอบการอุตสาหกรรม พาณิชยกรรม หรือกิจการอื่นใดที่เป็นประโยชน์แก่การเศรษฐกิจของประเทศอยู่ก่อนแล้ว ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 24) | **ใบอนุญาตใช้สถานที่เก็บรักษาน้ำมันเชื้อเพลิงตามมาตรา 21 แห่งพระราชบัญญัติ ควบคุมน้ำมันเชื้อเพลิง พ.ศ. 2542 และหรือใบอนุญาตอื่นตามกฎหมายดังกล่าว**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 25) | **ใบรับรองการตรวจและรับรองปริมาตรความจุประจำถังและท่อทางจ่ายของกรมศุลกากรหรือกรมสรรพสามิตหรือหน่วยงานเอกชนที่กรมศุลกากรรับรอง**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 26) | **เอกสารหลักฐานตามหลักเกณฑ์การจัดตั้งทำเนียบท่าเรือ**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีเป็น ขปต. ที่มีทำเนียบท่าเรือ และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 27) | **หนังสืออนุญาตหรือใบอนุญาตของสำนักส่งเสริมการขนส่งทางน้ำและพาณิชย์นาวี กระทรวงคมนาคมให้เป็นผู้จัดตั้งทำเนียบท่าเรือสาธารณะ ตามมาตรา 38 และมาตรา 46 ทวิ แห่งพระราชบัญญัติการเดินเรือในน่านน้ำไทย พ.ศ. 2456 แก้ไขเพิ่มเติมโดยมาตรา 4 แห่งพระราชบัญญัติการเดินเรือในน่านน้ำไทย (ฉบับที่ 9) พ.ศ. 2543**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีเป็น ขปต. ที่มีทำเนียบท่าเรือ และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 28) | **หนังสือหรือใบอนุญาต ให้ประกอบกิจการท่าเรือเดินทะเลจากสำนักส่งเสริมการขนส่งทางน้ำและพาณิชย์นาวี กระทรวงคมนาคม ตามมาตรา 25 แห่งพระราชบัญญัติส่งเสริมการพาณิชย์นาวี พ.ศ. 2521**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (กรณีเป็น ขปต. ที่มีทำเนียบท่าเรือ และลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 29) | **เอกสารหลักฐานอื่นที่เกี่ยวข้อง (ถ้ามี)**  **ฉบับจริง** 0 ฉบับ  **สำเนา** 2 ฉบับ  **หมายเหตุ** (ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล) | - |
| 30) | **หนังสือมอบอำนาจกระทำการแทน**  **ฉบับจริง** 1 ฉบับ  **สำเนา** 0 ฉบับ  **หมายเหตุ** (กรณีกรรมการบริษัทฯ ไม่ได้ยื่นแบบคำขอจัดตั้งฯ ด้วยตัวเอง พร้อมสำเนาบัตรประชาชนผู้มอบอำนาจและผู้รับมอบอำนาจ และ ลงลายมือชื่อผู้มีอำนาจกระทำการรับรองสำเนาพร้อมประทับตรานิติบุคคล พร้อมติดอากรแสตมป์ตามประมวลรัษฎากร) | - |

**ค่าธรรมเนียม**

| **ลำดับ** | **รายละเอียดค่าธรรมเนียม** | **ค่าธรรมเนียม (บาท / ร้อยละ)** |
| --- | --- | --- |
| 1) | **ค่าธรรมเนียมตามกฎกระทรวง ฉบับที่ 144 (พ.ศ.2547) ออกตามความในพระราชบัญญัติศุลกากร พระพุทธศักราช 2469 ใบแนบ ศ.4 อัตราค่าเดินทางและค่าธรรมเนียมประจำวันสำหรับพนักงานประจำการนอกเขตที่ทำการศุลกากรหรือทำการพิเศษ ค่าธรรมเนียมประจำวัน ประจำการระหว่างเวลา 06.00 น. ถึง 18.00 น.**  (หมายเหตุ: (สำหรับศุลการักษ์ หรือเจ้าหน้าที่ที่มีตำแหน่งต่ำกว่านายตรวจศุลกากร )) | **ค่าธรรมเนียม** 70 บาท |
| 2) | **ค่าธรรมเนียมตามกฎกระทรวง ฉบับที่ 144 (พ.ศ.2547) ออกตามความในพระราชบัญญัติศุลกากร พระพุทธศักราช 2469 ใบแนบ ศ.4 อัตราค่าเดินทางและค่าธรรมเนียมประจำวันสำหรับพนักงานประจำการนอกเขตที่ทำการศุลกากรหรือทำการพิเศษ ค่าธรรมเนียมประจำวัน ประจำการระหว่างเวลา 06.00 น. ถึง 18.00 น.**  (หมายเหตุ: (สำหรับนายตรวจศุลกากร หรือเจ้าหน้าที่ที่มีตำแหน่งเทียบเท่านายตรวจศุลกากร )) | **ค่าธรรมเนียม** 200 บาท |
| 3) | **ค่าธรรมเนียมตามกฎกระทรวง ฉบับที่ 144 (พ.ศ.2547) ออกตามความในพระราชบัญญัติศุลกากร พระพุทธศักราช 2469 ใบแนบ ศ.4 อัตราค่าเดินทางและค่าธรรมเนียมประจำวันสำหรับพนักงานประจำการนอกเขตที่ทำการศุลกากรหรือทำการพิเศษ ค่าธรรมเนียมประจำวัน ประจำการระหว่างเวลา 06.00 น. ถึง 18.00 น.**  (หมายเหตุ: (สำหรับนายด่านศุลกากร สารวัตรศุลกากร หรือเจ้าหน้าที่ที่มีตำแหน่งเทียบเท่าสารวัตร  ศุลกากร)) | **ค่าธรรมเนียม** 400 บาท |
| 4) | **ค่าธรรมเนียมตามกฎกระทรวง ฉบับที่ 142 (พ.ศ.2546) ออกตามความในพระราชบัญญัติศุลกากร พระพุทธศักราช 2469 ใบแนบ ศ.6 อัตราค่าธรรมเนียมสำหรับโรงพักสินค้า คลังสินค้าทัณฑ์บน และเขตปลอดอากร**  (หมายเหตุ: (สำหรับเขตปลอดอากร ต่อปี)) | **ค่าธรรมเนียม** 300,000 บาท |

**ช่องทางการร้องเรียน แนะนำบริการ**

| **ลำดับ** | **ช่องทางการร้องเรียน / แนะนำบริการ** |
| --- | --- |
| 1) | ระฆังศุลกากร ของสำนักสิทธิประโยชน์ทางภาษีอากร โทร.02-6677054  (หมายเหตุ: -) |
| 2) | โทรศัพท์สายด่วนศุลกากร 1332 ในวันและเวลาราชการ  (หมายเหตุ: -) |
| 3) | โทรสารหมายเลข 0 2671 5250  (หมายเหตุ: -) |
| 4) | ไปรษณีย์โดยทำเป็นหนังสือส่งมาที่ กลุ่มคุ้มครองและส่งเสริมจริยธรรม กรมศุลกากร ถนนสุนทรโกษา แขวงคลองเตย เขตคลองเตย กรุงเทพมหานคร 10110  (หมายเหตุ: -) |
| 5) | จดหมายอิเล็กทรอนิกส์ (e-Mail) ที่ ctc@customs.go.th  (หมายเหตุ: -) |
| 6) | สื่อสารมวลชน  (หมายเหตุ: (กรณีที่หัวหน้ากลุ่มคุ้มครองจริยธรรมของกรมศุลกากรเห็นควรรับเรื่องร้องเรียน)) |
| 7) | ติดต่อด้วยตนเองในวันและเวลาราชการ ณ กลุ่มคุ้มครองและส่งเสริมจริยธรรม กรมศุลกากร ถนนสุนทรโกษา แขวงคลองเตย เขตคลองเตย กรุงเทพมหานคร  (หมายเหตุ: -) |
| 8) | ศูนย์บริการประชาชนในสังกัดกระทรวงการคลัง  (หมายเหตุ: -) |
| 9) | ศูนย์บริการศุลกากร (โทร. 1164) หรือหน่วยงานภาครัฐอื่น  (หมายเหตุ: -) |
| 10) | ศูนย์บริการประชาชน สำนักปลัดสำนักนายกรัฐมนตรี  (หมายเหตุ: ( เลขที่ 1 ถ.พิษณุโลก เขตดุสิต กทม. 10300 / สายด่วน 1111 / www.1111.go.th / ตู้ ปณ.1111 เลขที่ 1 ถ.พิษณุโลก เขตดุสิต กทม. 10300)) |

**แบบฟอร์ม ตัวอย่างและคู่มือการกรอก**

| **ลำดับ** | **ชื่อแบบฟอร์ม** |
| --- | --- |
| 1) | แบบคำขอจัดตั้งเขตปลอดอากร  (หมายเหตุ: -) |

**หมายเหตุ**

-

เอกสารฉบับนี้ดาวน์โหลดจากเว็บไซต์ศูนย์รวมข้อมูลการติดต่อราชการ

[www.info.go.th](http://www.info.go.th)

วันที่คู่มือมีผลบังคับใช้: 21/07/2558